### NN 111/2020 (14.10.2020.), Odluka o uvođenju nužnih epidemioloških mjera za područje Međimurske županije

Stožer civilne zaštite Republike Hrvatske

2198

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) Stožer civilne zaštite Republike Hrvatske, 9. listopada 2020. godine, donosi

ODLUKU

O UVOĐENJU NUŽNIH EPIDEMIOLOŠKIH MJERA ZA PODRUČJE MEĐIMURSKE ŽUPANIJE

I.

Na prijedlog Stožera civilne zaštite Međimurske županije uvode se nužne epidemiološke mjere za područje Međimurske županije.

II.

Nužne epidemiološke mjere iz točke I. ove Odluke su:

– obaveza korištenja zaštitnih ili medicinskih maski u svim javnim zatvorenim prostorima (trgovine, banke, pošte, crkve, ljekarne, zdravstvene ustanove, objekti jedinica lokalne i regionalne samouprave, ustanove socijalne skrbi i dr.), osim u slučajevima propisanih i preporučenih izuzeća

– javna događanja, priredbe i manifestacije u zatvorenim prostorima mogu se održavati uz pridržavanje svih općih i posebnih preporuka i uputa Hrvatskog zavoda za javno zdravstvo, uz uvjet da su za sve prisutne osigurana sjedeća mjesta međusobno udaljena 1,5 metar te da se vodi evidencija svih prisutnih s osnovnim podacima (ime, prezime i broj telefona prisutnih osoba)

– na svim privatnim okupljanjima i svečanostima u zatvorenom prostoru (svadbene svečanosti, rođendanske proslave, karmine i sl.) može biti prisutno najviše 50 osoba, a mogu trajati najdulje do 2,00 sata

– ograničavanje radnog vremena svih ugostiteljskih objekata do 24,00 sata, izuzev objekata u kojima se održavaju svadbene svečanosti za vrijeme održavanja svadbenih svečanosti, kada mogu raditi do 2,00 sata

– preporuka starijim osobama da izbjegavaju sva javna okupljanja u zatvorenom prostoru te ograniče korištenje javnog prijevoza (vlaka i autobusa) u vrijeme jutarnjih i popodnevnih gužvi

– zabranjuju se posjete pacijentima u bolnicama

– zabranjuju se se izlasci korisnicima domova za starije i nemoćne osobe izvan prostora objekta i dvorišta, izuzev ako je izlazak uvjetovan medicinskim razlozima

– posjeti pokretnim korisnicima domova za starije i nemoćne osobe dopušteni su na otvorenom prostoru objekta sukladno planu kojeg utvrdi ravnatelj ili druga ovlaštena osoba, uz uvjet da posjetitelji ne dolaze u neposredni međusobni kontakt i kontakt s drugim korisnicima, a posjet može trajati najviše 30 minuta

– posjeti nepokretnim korisnicima domova za starije i nemoćne osobe dopušteni su u zatvorenim prostorima objekta sukladno planu kojeg utvrdi ravnatelj ili druga ovlaštena osoba, uz uvjet da posjetitelji ne dolaze u neposredni međusobni kontakt i kontakt s drugim korisnicima te obavezno korištenje zaštitne ili medicinske maske i mjerenje tjelesne temperature na ulasku, a posjet može trajati najviše 15 minuta

– obiteljska poljoprivredna gospodarstva koja pružaju ugostiteljske usluge obavezna su svoje usluge pružati uz pridržavanje svih propisanih epidemioloških mjera te ne smiju ugošćavati skupine u kojima se nalazi više od 30 osoba

– organizatori sportskih natjecanja dužni su osigurati uvjete za održavanje natjecanja uz pridržavanje svih propisanih epidemioloških mjera, a sportska natjecanja u zatvorenim prostorima mogu se održavati samo bez prisustva gledatelja

– preporuka poslodavcima da, kada je to moguće, organiziraju rad od kuće

– preporuka poslodavcima da prilikom rada u zatvorenom prostoru potiču nošenje maski za lice ili medicinskih maski, održavanje propisane fizičke distance među djelatnicima te da osiguraju zaštitne barijere prilikom rada sa strankama

– organizatori svih društvenih okupljanja i vlasnici ugostiteljskih objekata obvezni su vršiti pojačani nadzor provođenja propisanih epidemioloških mjera.

Evidencije iz stavka 1. podstavka 2. ove točke obvezno se čuvaju najmanje 14 dana te se u slučaju potrebe predaju nadležnoj epidemiološkoj službi.

III.

Zadužuju se stožeri jedinica lokalne samouprave za pojačani nadzor pridržavanja propisanih epidemioloških mjera.

IV.

Ova Odluka primjenjuje se od 12. listopada 2020. godine.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-171

Zagreb, 9. listopada 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.